Els nascuts en 2006 seran els protagonistes del Dia de la Joventut a Gandia
08 juliol 2024

## Els nascuts en 2006 seran els protagonistes del Dia de la Joventut a Gandia08 juliol 2024Última actualització: 08 juliol 2024

![](../gestion/img/bb642be05cce8004efecacb2c8d020800a601a9ba0eb58bb12a7016059dd0620.jpg)  
  

L'Ajuntament de Gandia celebrarà el dilluns que ve **12 d'agost, Dia Internacional de la Joventut**, amb una sèrie d'activitats destinades a reconéixer la importància d'aquest sector de la societat en la comunitat.

  
La jornada arrancarà a les **12 hores** amb la lectura d'un **manifest que es durà a terme davant de les portes del consistori**. L'acte destacarà el paper que exerceixen els joves en la construcció del futur.

  
La celebració continuarà a les **19 hores,** _**«moment en què la plaça del Club Nàutic acollirà un taller de reciclatge de la mà de Plàstic Preciós**, una organització sense ànim de lucre que pretén crear consciència sobre el consum d'aquest material»_, ha explicat l'**edil de Joventut, Inma Rodríguez**. Aquesta iniciativa tindrà una duració de dos hores. 

  
Per últim, hi haurà una **gran festa que començarà a les 23.30 hores al mateix Club Nàutic** i no acabarà fins a les 2 de la matinada. Durant aquest esdeveniment, els joves del municipi podran gaudir d'una nit plena de música, balls i activitats recreatives en un ambient segur.

  
En aquesta ocasió, **els joves nascuts en 2006 tindran un protagonisme especial**, ja que són els qui compleixen la majoria d'edat enguany i, per tant, estan entrant en una nova etapa de les seues vides.

  
Així doncs, tots aquells que acaben de fer els 18 o vagen a complir-los durant el que queda d'any, **entraran en un sorteig en el qual podran guanyar un premi molt especial amb el que podran escollir entre obtindre un abonament juvenil per a una falla de Gandia o un abonament de sis mesos per a un gimnàs de la ciutat**. 

  
_«Per participar, caldrà que estiguen empadronats a Gandia i que s'inscriguen al sorteig mitjançant un codi QR que podran trobar a l'apartat de Joventut de la pàgina web de l'Ajuntament i a les nostres xarxes socials»_, ha assenyalat la regidora. El termini per apuntar-se acabarà el dia de la festa a les 24 hores.

_«Enguany tindre divuit anys té premi, així que les persones del 2006 no poden perdre's aquesta festa»_, ha conclòs l'edil.

[Twittear](https://twitter.com/share)